Line Barfod (EL), 2007-10-10:
Jeg synes jo, det kunne være interessant at høre, hvad det er, ministeren har i tankerne at gøre for at forebygge, at folk bliver sat ud af deres boliger.
Det andet er, hvis ministeren ikke mener, det er revalidering, der skal til for den gruppe mennesker, som ministeren er ansvarlig for, hvad er det så, ministeren vil gøre, for at de skal kunne få muligheder for uddannelse?
Er det at give støtte til kollegieboliger, som vi har et par stykker af i København og på Frederiksberg, som Boligfonden har haft igennem mange år, og Mødrehjælpen også har lavet for nylig, som der er rigtig gode resultater med, noget, ministeren vil gå ind og se på?
Så endelig det fuldstændig afgørende i forhold til uligheden: Vil ministeren arbejde for at mindske den økonomiske ulighed?
Jeg har forstået, ministeren vil arbejde for at mindske den uddannelsesmæssige ulighed, men vil ministeren arbejde for at mindske den økonomiske ulighed?
Og hvis ministeren vil det, hvad vil hun så gøre?
Jeg kan forstå, at ministeren anerkender - og det glæder mig jo - at økonomisk ulighed også har stor betydning for uligheden i sundhed, og derfor vil jeg gerne høre, om ministeren vil arbejde for at mindske den økonomiske ulighed i samfundet.
Jeg har forstået, at ministeren vil arbejde for, at vi skal have mindre ulighed i uddannelse - og det synes jeg jo er glædeligt, og jeg glæder mig til at se nogle resultater af det - men i forhold til den økonomiske ulighed i samfundet vil ministeren så arbejde for at mindske den?
Det var det første spørgsmål.
Det andet spørgsmål er så med hensyn til det her med at mindske uligheden i uddannelse.
Noget af det, som jo har virket tidligere, er at hjælpe mennesker med revalidering.
Det er i dag nærmest umuligt at få revalidering.
Tidligere var det f.eks. oplagt, at de enlige mødre - ikke pr. definition alle enlige mødre, men dem, vi snakker om i den her forbindelse - havde sværere ved at klare sig i det almindelige uddannelsessystem og havde brug for det ekstra, som man får med en revalidering.
Det er nærmest umuligt for dem i dag at få bevilget en revalidering.
Er det noget af det, som ministeren vil være med til at se på, altså at der skal være nogle bedre muligheder for at få revalidering, så man kan få den uddannelse, der kan være med til at gøre, at man også får mulighed for et bedre helbred?
Det tredje spørgsmål er stadig væk det her med bolig, fordi jeg mener, det er så afgørende, at man har et sted at bo, i forhold til hele ens sundhedstilstand og hele ens families sundhedstilstand, og hvor ministeren ikke før nåede at svare mig på, om det, ministeren agter at gøre en ekstra indsats for, er for at forhindre, at folk bliver sat ud af deres bolig, eller det er for at gøre noget, når de er blevet sat ud af deres bolig, fordi det for mig burde være sådan, at det var for at forhindre, at folk bliver sat ud af boligen.
Det er dér, jeg mener den store indsats burde ligge.
Men det vil jeg meget gerne høre fra ministeren.
Jeg mangler stadig væk svar på, hvad ministeren vil gøre for at forebygge, at folk bliver sat ud af deres bolig, og jeg mangler stadig væk svar på, hvad det er, ministeren vil gøre for at mindske den økonomiske ulighed andet end at prøve at sikre, at flere får en uddannelse.
Det sidste kan vi godt blive enige om er en rigtig god måde at gøre det på, men det er ikke nok i forhold til den økonomiske ulighed, og derfor vil jeg gerne høre: Hvad er det, ministeren vil gøre for at mindske den økonomiske ulighed, som vi ved også fører til ulighed i sundhed?